钦定古今图书集成/明伦汇编/官常典/第577卷 > 曾翚
## 钦定古今图书集成/明伦汇编/官常典/第577卷 > 曾翚

按《明外史》本传：“翚字时升，泰和人。宣德八年进士。治
秦府。永兴王葬，却有司馈遗。还授刑部主事，进员外
郎。尚书金濂器之，俾典奏牍。有重狱，诸郎不能决，辄
以属翚。秦王讦，巡抚陈镒狎妓，翚按得其情，劾藩府，
诬大臣，朝论伟之。进郎中，以何文渊荐，擢广西右参
政。思明土官知府黄𤦇既致仕，子钧嗣。𤦇庶兄都指”
挥使𤣾时守浔州，欲杀钧而以其子灏代，诡辞征兵
于钧，令灏灭𤦇。钧家伪报他盗为乱，钧仆愬于官。巡
抚李棠檄翚及副使刘仁宅治其事。𤣾使人持千金
贿于道，且约灏得官，罄府藏以报，而父子各拥精兵
挟之，二人佯许诺。翚留浔，仁宅诣南宁，灏及弟瀚来
迓，仁宅伏壮士执之。翚亦诱执𤣾以归，下之狱。棠以
闻。𤣾窘，则遣使上书，请帝废太子，立己子。帝大喜，立
擢𤣾都督同知，出灏兄弟于狱，翚等太息而已。事详
《怀献太子传》中。翚寻以忧去，服阕，起官河南御史。清
军者利得军，多枉及民，翚辨释甚众。南阳诸府多流
户，众议驱逐，人情惶急。翚与巡抚抚安之。天顺五年
迁山东右布政使。民垦田无赋者，奸民指为闲田，献
诸戚畹。部使者来勘，翚曰：“祖制，民垦荒田，永不科税，
奈何夺之？”使者奏如言，乃免。成化初，转左。河南岁饥，
计开封积粟多，奏请平籴，贫民赖以济。召拜刑部左
侍郎，仍食从二品俸。寻巡抚浙江，考察官吏，奏罢不
职者百馀人，他弊政多所厘革。还朝，久之谢病去。翚
谨操行，所至有声。及归，生计萧然，绝迹公府，乡人以
为贤。景帝既擢𤣾都督，心念之。驿召至京，命莅事前
府，赐居第，宠锡甚厚。复遣使赍敕取其家所在资遣。
逾二年，𤣾死，灏请嗣。兵部言灏尝弑从父𤦇，乃令瀚
嗣指挥佥事。英宗复位，有卫卒缚灏送京师，下诏狱
戍边。